# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Bwrw ymlaen ag ymrwymiadau gofal cymdeithasol y Llywodraeth** |
| **DYDDIAD** | **16 Mehefin 2021** |
| **GAN** | **Julie Morgan AS, y Dirprwy Weinidog Gwasanaethau Cymdeithasol**  |

Yn dilyn cyhoeddi'r [***Rhaglen Lywodraethu***](https://llyw.cymru/rhaglen-lywodraethu-2021-i-2026?_ga=2.161973948.1008241272.1623745236-892243723.1617700927) yr wythnos hon, mae'n bleser gennyf roi gwybodaeth gynnar i'r Aelodau am ein cynlluniau a'n blaenoriaethau ar gyfer gofal cymdeithasol.

Bydd yr Aelodau'n ymwybodol iawn o'r heriau sy’n parhau i wynebu’r sector gofal cymdeithasol oherwydd y pandemig, a’r angen i helpu’r gwasanaeth i adfer. Byddaf yn cyhoeddi fframwaith adfer gofal cymdeithasol cyn toriad yr haf, a fydd yn nodi ein blaenoriaethau yn hyn o beth. Bydd y fframwaith yn adeiladu ar *Gwella Iechyd a Gofal Cymdeithasol (COVID-19: Edrych Tua’r Dyfodol*), a gyhoeddwyd fis Mawrth.

Mae'r fframwaith adfer yn cael ei ddatblygu mewn cydweithrediad â phartneriaid ar draws y sector gofal cymdeithasol.

Byddwn yn:

* Sicrhau bod ein gwaith craidd o gynllunio’r adferiad yn canolbwyntio ar ailadeiladu llesiant, lleihau anghydraddoldeb, ehangu cyfranogiad a chreu cymdeithas gynhwysol;
* Cefnogi pobl â Covid Hir, gan gynnwys o ran y galw cynyddol am ddarpariaeth gofal cymdeithasol;
* Parhau i sicrhau bod y risg y bydd Covid-19 yn mynd i gartrefi gofal yn cael ei leihau a bod ymweliadau'n cael eu cynnal yn ddiogel;
* Mynd i'r afael â'r effaith andwyol y mae Covid-19 yn ei chael ar ofalwyr di-dâl;
* Gweithio gyda'r Fforwm Gwaith Teg Gofal Cymdeithasol i wella telerau ac amodau'r gweithlu gofal cymdeithasol a sicrhau y rhoddir pwyslais parhaus ar gefnogi llesiant ac iechyd meddwl;
* Gweithio gyda phartneriaid i lunio dull ariannu at y dyfodol a fydd yn galluogi comisiynwyr i ymateb i anghenion sy’n newid yn y boblogaeth er mwyn sicrhau gofal a chymorth ar gyfer y dyfodol;
* Manteisio ar y cydweithio gwell ar draws iechyd a gofal cymdeithasol a welwyd yn ystod y pandemig ac adeiladu arno i ysgogi gwelliant.

Mae'n hollbwysig ein bod yn defnyddio'r cyfnod adfer hwn i osod y sylfeini cywir ar gyfer dyfodol gofal cymdeithasol yng Nghymru, yn unol â'n huchelgeisiau tymor hwy, a nodir yn y papur gwyn *Ailgydbwyso Gofal a Chymorth*. Rwy’n gobeithio gallu rhoi’r wybodaeth ddiweddaraf i'r Aelodau am y gwaith hwn yn ystod y ddeufis nesaf.

Un o ymrwymiadau allweddol y llywodraeth newydd hon yw cyflwyno'r Cyflog Byw Go Iawn i weithwyr gofal cymdeithasol. Rydym am greu gweithlu cryfach sy'n cael ei dalu’n well, a fydd yn sylfaen ar gyfer darparu gwell gwasanaethau.

Dim ond mewn partneriaeth gymdeithasol y gellir cyflawni hyn, drwy'r Fforwm Gwaith Teg Gofal Cymdeithasol – rydym yn awyddus i sicrhau bod y cyllid ychwanegol ar gyfer gofal cymdeithasol i weithredu'r Cyflog Byw Go Iawn yn cyrraedd pocedi gweithwyr gofal cymdeithasol. Mae hwn yn faes gwaith sy’n flaenoriaeth inni.

Fel arwydd cynnar o'n bwriad, rwy’n falch o allu hysbysu'r Aelodau ein bod wedi sefydlu swydd prif swyddog gofal cymdeithasol Cymru. Bydd yn llais cryf i bawb sy'n gweithio yn y sector, yn cefnogi llesiant a datblygiad y gweithlu, yn hyrwyddo gwelliant a diwygio, ac yn rhoi arweiniad cenedlaethol ac yn hyrwyddo parch i bawb sydd mewn rolau gofal cymdeithasol.

Mae Albert Heaney yn gyn-weithiwr cymdeithasol y mae ei yrfa’n rhychwantu 33 mlynedd ym maes gofal cymdeithasol yng Nghymru. Bydd Albert n ymgymryd â'r rôl a'r cyfrifoldebau hyn ochr yn ochr â'i rôl bresennol fel arweinydd polisi Llywodraeth Cymru ar gyfer Gwasanaethau Cymdeithasol. Law yn llaw â rolau tebyg y Prif Swyddog Meddygol a'r Prif Swyddog Nyrsio, bydd Albert yn y rôl newydd hon yn rhoi arweiniad i'r sector oddi fewn i Lywodraeth Cymru a’r tu allan iddi, gan roi cyngor diduedd a gwybodus i Weinidogion Cymru ar flaenoriaethau ar gyfer newid.

Ac yntau wedi arwain y polisi ar y deddfau trawsnewidiol, Deddf Gwasanaethau Cymdeithasol a Llesiant (Cymru) a Deddf Rheoleiddio ac Arolygu Gofal Cymdeithasol (Cymru), bydd Albert yn adeiladu ar y profiad a'r arbenigedd hwn, gan ddwyn ynghyd gyfraniadau gan leisiau yn y maes gofal cymdeithasol a darparwyr gwasanaethau cymdeithasol, i weithio mewn partneriaeth ystyrlon er mwyn cydgynhyrchu canlyniadau ar gyfer y dyfodol.

Hoffwn dalu teyrnged i bawb sy'n gweithio ym maes gofal cymdeithasol – sydd wedi mynd yr ail filltir i gynnal gwasanaeth proffesiynol o ansawdd uchel yn ystod y pandemig. Mae'n hanfodol bod eich lleisiau'n cael eu clywed wrth inni roi cynlluniau adfer ar waith a bwrw ymlaen â’n cynlluniau uchelgeisiol ar gyfer iechyd a gofal cymdeithasol y tymor hwn.

Mae prif swyddog gofal cymdeithasol newydd Cymru yn gyfraniad gwerthfawr i'r agenda hon a bydd yn gwneud gwahaniaeth gwirioneddol i bawb sy'n gweithio ym maes gofal cymdeithasol yng Nghymru, yn ogystal ag i’r rhai sy'n cael budd o’r gwasanaethau hynny.